Αβιδία (μητέρα του Λεύκιου Βέρου)

Η Αβιδία, λατιν.: Avidia (άκμασε τον 2ο αι.) ήταν μία ευγενής Ρωμαία με ισχυρές διασυνδέσεις. Είναι ένα από τα λιγότερο γνωστά μέλη της κυρίαρχης δυναστείας των Αντωνίνων της Ρωμαϊκής Αυτοκρατορίας.

 Βιογραφία 
Η Αβιδία ήταν κόρη τού συγκλητικού Γάιου Αβίδιου Νιγρίνου , ο οποίος είχε ισχυρές διασυνδέσεις, και της πρώτης του συζύγου, της οποίας το όνομα είναι άγνωστο. Πιστεύεται ότι η Πλαυτία ήταν η μητριά της. Η Αβιδία γεννήθηκε και μεγάλωσε στη Φαβεντία (σημερινή Φαέντζα, Ιταλία). Η οικογένειά της ήταν διακεκριμένη, πλούσια και με καλές διασυνδέσεις. 

Η οικογένειά της ήταν φίλη του Έλληνα ιστορικού Πλούταρχου, του συγκλητικού Πλίνιου του Νεότερου, του Αυτοκράτορα Τραϊανού και της οικογένειάς του. Η οικογένειά της είχε ισχυρούς δεσμούς με την Ελλάδα, καθώς ο εκ πατρός παππούς της, Γάιος Αβίδιος Νιγρίνος, είχε υπηρετήσει σε άγνωστη ημερομηνία κατά τη διάρκεια της βασιλείας του Αυτοκράτορα Δομιτιανού (81-96) ως ανθύπατος της Αχαΐας, θέση στην οποία είχε υπηρετήσει και ο θείος της , Τίτος Αβίδιος Κουίετος. Η οικογένειά της μπορεί να είχε συγγένεια με τον ύπατο Γάιο Πετρόνιο Πόντιο Νιγρίνο, ο οποίος είχε υπηρετήσει ως ύπατος την εποχή που ο Αυτοκράτορας Τιβέριος είχε αποβιώσει το 37.

Ο πατέρας της Αβιδίας εκτελέστηκε το 118 με εντολή της Ρωμαϊκής Συγκλήτου, επειδή ήταν ένας από τους τέσσερις συγκλητικούς που ενεπλάκησαν σε μία αποτυχημένη συνωμοσία για την ανατροπή του Αυτοκράτορα Αδριανού. Κάποια στιγμή μετά την εκτέλεση τού πατέρα της, η μητέρα ή η μητριά της μπορεί να παντρεύτηκε έναν άλλο συγκλητικό.

Πριν από το 130 η Aβιδία παντρεύτηκε τον ισχυρό συγκλητικό Λεύκιο Αίλιο Καίσαρα. Ο Αίλιος υιοθετήθηκε από τον Αυτοκράτορα Αδριανό το 136 ως ο πρώτος διάδοχός του. Η Αβιδία γέννησε στον Λ. Αίλιο δύο γιους και δύο κόρες, οι οποίοι ήταν:

 Λεύκιος Βέρρος, γεννημένος ως Λεύκιος Κειόνιος Κόμμοδος. Κυβέρνησε ως συναυτοκράτορας με τον Μάρκο Αυρήλιο από το 161 μέχρι το τέλος του το 169. Ο Λεύκιος Βέρος νυμφεύτηκε τη Λουκίλλα, δεύτερη κόρη του Μάρκου Αυρηλίου και της Φαυστίνας της Νεότερης.
 Γάιος Αβίδιος Κειόνιος Κόμμοδος: είναι γνωστός από μία επιγραφή που βρέθηκε στη Ρώμη.
 Κειονία Φαβία, το 136 αρραβωνιάστηκε με τον Μάρκο Αυρήλιο. Το 138, όταν ο Μάρκος Αυρήλιος υιοθετήθηκε από τον Αυτοκράτορα Αντωνίνο Πίο, ο Μάρκος Αυρήλιος τερμάτισε τον αρραβώνα του με τη Φαβία. Ο Μάρκος Αυρήλιος αρραβωνιάστηκε την κόρη του Αντωνίνου Πίου, Φαυστίνα τη Νεότερη, την οποία αργότερα νυμφεύτηκε.
 Κειονία Πλαυτία, παντρεύτηκε τον Κόιντο Σερουίλιο Πούδενς.

Στις αρχές του 138 ο Λ. Αίλιος απεβίωσε, και ο Αδριανός υιοθέτησε τον Αντωνίνο Πίο ως δεύτερο γιο και κληρονόμο του. Ο Αντωνίνος ήταν υποχρεωμένος να υιοθετήσει με τη σειρά του τον Μάρκο Αυρήλιο και τον Λεύκιο Βέρο.  Αν ο Λ. Αίλιος είχε ζήσει αρκετά, ώστε να διαδεχθεί τον Αδριανό και να κυβερνήσει ως αυτοκράτορας, η Αβιδία θα μπορούσε να ήταν αυτοκράτειρα.

Είναι άγνωστο αν η Αβιδία ξαναπαντρεύτηκε μετά το τέλος του Λ. Αίλιου. Τρεις υπάρχουσες προτομές έχουν ταυτοποιηθεί ως "Αβιδία" λόγω φυσικών ομοιοτήτων με τις προτομές του γιου της, Λεύκιου Βέρου. Αυτές οι προτομές χρονολογούνται στο 136-138, όταν ο Λ. Αίλιος ήταν ο πρώτος υιοθετημένος διάδοχος του Αδριανού.

Όταν ο γιος της βασίλευσε ως συναυτοκράτορας με τον Μάρκο Αυρήλιο, ο Λεύκιος Βέρος αφιέρωσε δύο τιμητικές επιγραφές στη μητέρα του. Αυτές οι επιγραφές έχουν βρεθεί στη Ρώμη. Οι επιγραφές την τιμούν ως κόρη του Γάιου Αβίδιου Νιγρίνου και μητέρα του Αυτοκράτορα Λεύκιου Βέρου. Είναι άγνωστο αν η Αβιδία έζησε αρκετά, για να δει τον γιο της ως συναυτοκράτορα.

 Παραπομπές 

 Εξωτερικοί σύνδεσμοι 


Κατηγορία:Δυναστεία των Αντωνίνων
Κατηγορία:Ρωμαίοι του 2ου αιώνα